**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 08.03.2022, ora 08.00 – 09.03.2022, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 09.03.2022, ora 07.00**

**RÂURI**

**Debitele au fost, în general, staționare.**

Debitele se situează la valori sub mediile multianuale lunare, cu coeficienţi moduli cuprinşi între 30-60% și mai mici (sub 30% din normalele lunare) pe râurile din bazinele hidrografice: Crasna, Târnava Mare, Vedea, Bârlad, bazinele superioare ale Mureșului, Argeșului, bazinele inferioare ale Jiului, Oltului, cursurile Rm. Sărat, Tazlăului și ale afluențiilor Prutului, cursul superior al Timișului și pe unele râuri din Dobrogea.

Formațiunile de gheață (gheață la maluri, năboi, pod de gheață) existente pe râurile din zonele montane din nordul țării și izolat din centrul țării, au fost în intensificare și ușoară extindere.

**Nivelurile** pe râuri la stațiile hidrometrice **se situează sub** **COTELE DE ATENȚIE**.

**Debitele vor fi în general staționare.**

Formațiunile de gheață (gheață la maluri, năboi, pod de gheață) existente, vor fi în ușoară intensificare și extindere, predominând curgerile de năboi în bazinul superior al Bistriței (afluent al Siretului).

**Nivelurile** pe râuri la stațiile hidrometrice **se vor situa sub** **COTELE DE ATENȚIE**.

**DUNĂRE**

**Debitul la intrarea în ţară** (secţiunea Baziaş) în intervalul 08-09.03.2022 **a fost în scădere, având valoarea de 4100 m3/s**, sub media multianuală a lunii **martie (6700 m3/s).**

În aval de Porţile de Fier debitele au fost în scădere.

**Debitul la intrarea în ţară** (secţiunea Baziaş) **va fi** **în scădere (4000 m3/s).**

Pe tot sectorul aval de Porțile de Fier debitele vor fi în scădere.

**Alimentări cu apă**

**A.B.A. Argeș-Vedea**

Toți consumatorii sunt alimentați normal.

Alimentarea cu apă a municipiului București:

-r. Argeș: Ac. Zăvoiul Orbului 24.0 mc/s;

-r. Dâmbovița: ac. Văcărești: 4 mc/s;

-CA2: 2.0 mc/s;

-Deriv. Mircea Vodă: 1 mc/s.

**A.B.A. Crişuri**

Debitul râului Barcău în secţiunea Nuşfalău este 0.97 mc/s.

Debitul râului Crişul Alb în secţiunea Crişcior este 2.65 mc/s.

**2.** **Situaţia meteorologică în intervalul 08.03.2022, ora 08.00 –09.03.2022, ora 06.00**

**În ţară,** vremea a fost rece pentru această dată, local deosebit de rece îndeosebi în sud-vest și centru. Cerul a prezentat înnorări temporare și a nins slab, local în Moldova, Transilvania, Muntenia și Oltenia, precum și la munte, și numai izolat în celelalte regiuni. Pe parcursul zilei precipitațiile au avut și caracter de aversă, iar punctiform și trecător au fost și ploi, lapoviță sau măzăriche. Vântul a suflat slab și moderat, cu unele intensificări pe crestele montane și în nord-estul teritoriului, unde rafalele au fost în general de 45...55 km/h. La ora 20 era strat de zăpadă la munte, ce măsura până la 270 cm la Bâlea-Lac, local în Transilvania, până la 6 cm și în nord-vestul Munteniei, până la 7 cm, pe suprafețe mici în Moldova, până la 12 cm, în Oltenia și sudul Banatului (1...3 cm). Temperaturile maxime s-au încadrat între -1 grad la Joseni și 8 grade la Jimbolia iar la ora 06.00, valorile termice erau cuprinse între -10 grade la Joseni și 0 grade la Oradea, Focșani, Buzău, Călărași, Gura Portiței și Constanța-Dig. Spre sfârșitul intervalului, izolat în sudul țării a fost ceață.

**La Bucureşti,** vremea s-a menținut rece. Cerul a avut înnorări temporare, iar la începutul intervalului a nins slab. Vântul a suflat slab până la moderat. Temperatura maximă a fost de 6 grade la Afumați și Băneasa și 7 grade la Filaret, iar la ora 06.00 erau -4 grade la Băneasa, -3 grade la Filaret și -2 grade la Afumați.

**3. Prognoza meteorologică în intervalul 09.03.2022, ora 08.00–10.03.2022, ora 8.00**

**În ţară,** vremea va deveni deosebit de rece în cea mai mare parte a teritoriului, local geroasă noaptea îndeosebi în depresiuni și în zonele subcarpatice. Temperaturile maxime se vor încadra, în general, între -2 și 6 grade, iar cele minime între -11 și -3 grade, cu valori mai scăzute în depresiunile intramontane, spre -15 grade. Pe parcursul zilei vor fi înnorări în majoritatea zonelor, iar noaptea cerul va fi variabil, cu înnorări mai persistente în sud-vest și nord-est. Se vor semnala precipitații slabe, predominant sub formă de ninsoare, pe arii restrânse în regiunile extracarpatice și cu totul izolat în rest. La munte local va ninge slab. Vântul va sufla slab și moderat, cu unele intensificări în estul, sud-estul, vestul țării și pe crestele montane.

**La Bucureşti,** vremea va fi rece pentru această dată. Cerul va prezenta înnorări, iar mai ales la începutul intervalului trecător va mai ninge slab. Vântul va sufla slab și moderat. Temperatura maximă se va situa în jurul valorii de 4 grade, iar cea minimă va fi de -5...-4 grade, posibil mai scăzută în zona periurbană, spre -8 grade.

**4. Buletin nivometeorologic pentru perioada 08.03.2022, ora 20.00 - 09.03.2022, ora 20.00-**

**Evoluția vremii în intervalul 07-08.03.2022**

Vremea a fost rece și în general închisă, geroasă noaptea și dimineața. Cerul a fost mai mult noros, dar în cursul zilei de marți a devenit variabil, temporar noros, mai ales în Carpații Meridionali. S-au semnalat ninsori pe arii extinse ce au avut și caracter de aversă, mai însemnate cantitativ pe versanții nordici din Carpații Meridionali, unde cantitățile de precipitații au depășit local 15 l/mp, cu precădere în masivul Făgăraș. Vântul a suflat slab și moderat, cu intensificări izolate pe crestele montane, unde izolat a viscolit zăpada. Local s-a semnalat ceață asociată și cu depuneri de chiciură. Stratul de zăpadă a crescut pe majoritatea versanților, în general cu până la 10 cm, având un maxim de 15 cm noi depuși în Carpații Meridionali (la Bâlea Lac și la Cuntu).

**Grosimea stratului de zăpadă în 08.03.2022, ora 14:00:**

**Carpaţii Meridionali:** 274 cm la Bâlea-Lac, 215 cm la Vf. Omu, 155 cm Vf. Țarcu, 110 cm la Cuntu, 88 cm la Păltiniș, 77 cm la Parâng, 57 cm la Predeal, 67 cm la Sinaia, 57 cm Fundata;

**Carpaţii Orientali:** 135 cm la Lăcăuți, 111 cm la Vf. Călimani, 106 la Bucin, 99 cm la Ceahlău-Toaca, 55 cm la Penteleu, 46 cm la Vf. Iezer, 17 cm la Poiana Stampei;

**Carpaţii Occidentali:** 89 cm la Semenic, 87 cm la Stâna de Vale, 44 cm la Băișoara, 28 cm la Vf. Vlădeasa 1800, 16 cm la Roșia Montană.

**Prognoza vremii în intervalul 08.03.2022, ora 20:00-09.03.2022, ora 20:00:**

Vremea se va menține rece, geroasă noaptea și dimineața, dar și în cursul zilei pe creste. Cerul va fi variabil, cu înnorări temporare în Carpații Orientali și Meridionali, unde temporar va mai ninge, în general slab cantitativ. Vântul va sufla slab și moderat din sector predominant nordic, cu intensificări izolate în zonele înalte, unde vor atinge la rafală 50-60 km/h pe creste, viscolind trecător zăpada. Local se va semnala ceață, asociată și cu depuneri de chiciură.

**Temperaturi prognozate în intervalul 08.03.2022, ora 20:00-09.03.2022, ora 20:00:**

**Peste 1800 m:** temperaturi minime: -19...-16 gr.C; temperaturi maxime: -17...-11 gr.C;

**Sub 1800 m:** temperaturi minime: -16...-9 gr.C; temperaturi maxime: -11...-4 gr.C;

**Vânt la peste 2000 m:** predominant din sector nordic, cu intensificări izolate de 50-60 km/h în zonele înalte;

**Izoterma de 0 grade**: la sol.

**Evoluția stratului de zăpadă și a riscului de avalanșă**

**Munții Făgăraş RISC MARE (4)**

La peste 1800 m, stratul de zăpadă instabil de la suprafață depășește pe alocuri 50-60 de cm. Are rezistență scăzută și coeziune slabă între cristale, fiind alcătuit într-o proporție considerabilă din zăpadă pulver. Acest strat este mai însemnat în zonele adăpostite, unde zăpada a fost depusă de vânt. În zonele de creastă, mai ales pe versanții cu expoziție sudică și estică, sunt formate plăci recente de vânt, iar pe văi, troiene însemnate. În profunzime, stratul vechi este în general îngheţat și compact. Riscul declanșării avalanșelor va fi **mare (4)**, existând pericolul declanșării spontane de avalanșe datorită grosimii stratului ușor și instabil de la suprafață, cât și la supraîncărcări, când stratul instabil din partea superioară poate fi dislocat. Sub 1800 m altitudine, stratul instabil de la suprafață este de asemenea consistent și va mai crește ușor în următoarele 24 de ore. Acesta poate fi dislocat în condiții de supraîncărcări, dar izolat se pot declanșa și avalanșe spontane, mai ales în anumite zone adăpostite, unde se întâlnesc depozite mai însemnate de zăpadă. Riscul declanșării avalanșelor va fi **însemnat (3)**.

**Munții Bucegi RISC MARE (4)**

La peste 1800 m, stratul de zăpadă instabil de la suprafață, de până la 70 cm, e format din zăpadă pulver, iar în zonele adăpostite de pe văi zăpada a fost cumulată în depozite însemnate. Temporar va mai ninge în general până la 10 l/mp, iar stratul va mai crește ușor. În zona crestelor sunt formate plăci recente de vânt, iar pe văi sunt troiene însemnate. În profunzime, stratul mai vechi este în general compactat și stabil. Riscul declanșării avalanșelor va fi **mare (4)**, existând pericolul declanșării de avalanșe, inclusiv spontan, din cauza stratului de la suprafață ce se va menține încă instabil, cât și la supraîncărcări, când poate fi antrenat în alunecare. Sub 1800 m altitudine, stratul instabil de la suprafață este destul de consistent și va mai crește ușor în intervalul următor. Acesta poate fi dislocat în condiții de supraîncărcări, dar izolat se pot declanșa și avalanșe spontane, cu precădere în zonele sau pantele adăpostite, unde sunt prezente depozite mai însemnate mari de zăpadă. Riscul declanșării avalanșelor va fi **însemnat (3)**.

**Munții Parâng–Șureanu RISC ÎNSEMNAT (3)**

La peste 1800 m, stratul instabil de zăpadă recentă de la suprafață măsoară 30-50 cm, având rezistență scăzută. În zonele adăpostite și pe văi sunt prezente depozite mai însemnate de zăpadă, iar în special pe versanții sudici sunt formate plăci de vânt. La supraîncărcări stratul recent depus și plăcile de vânt se pot disloca, ducând astfel la declanșarea de avalanşe de dimensiuni mici și medii, riscul fiind **însemnat (3)**.

Sub 1800 m stratul de zăpadă are dimensiuni mai reduse, dar în partea superioară se întâlnesc zone cu un strat instabil de grosimi variabile, strat care poate fi dislocat la supraîncărcări mari. Pe văi și în zonele adăpostite zăpada este acumulată de vânt în depozite mai vechi, însemnate. La supraîncărcări riscul de avalanșe, de dimensiuni în general mici, va fi **moderat (2)**.

**Munții Țarcu–Godeanu RISC ÎNSEMNAT (3)**

La peste 1800 m, în partea superioară este prezent un strat instabil de zăpadă pulver, local cu grosime de peste 40 cm. În zonele deschise sunt prezente numeroase plăci de vânt. Stratul vechi este în mare parte stabilizat. Pe văi sunt formate depozite mai însemnate de zăpadă, precum și troiene. La supraîncărcări, pe văile cu depozite mai însemnate și în zonele cu plăci de vânt, se pot declanșa avalanşe de dimensiuni medii, riscul fiind **însemnat (3)**. Sub 1800 m stratul de zăpadă este pe alocuri consistent și prezintă la suprafață un strat instabil format și din zăpada spulberată de pe creste, având dimensiuni variabile, ce poate fi dislocat în condiții de supraîncărcări. În profunzime, stratul e în general consolidat. Pe văi și în locurile adăpostite, zăpada este acumulată în depozite însemnate și troiene. La supraîncărcări vor fi condiții pentru avalanșe de mici dimensiuni, riscul fiind **moderat (2)**.

**Munții Rodnei RISC MODERAT (2)**

La peste 1800 m, la suprafață se regăsește un strat subțire de zăpadă proaspătă. În ansamblu stratul de zăpadă este relativ consolidat. În zonele înalte pe alocuri se regăsesc plăci de vânt, iar în apropierea crestelor se mențin cornișele. În zilele următoare sunt așteptate noi ninsori, pe alocuri moderate cantitativ. Pe văi și în zonele adăpostite sunt depozite însemnate de zăpadă. La supraîncărcări mai mari stratul superior se poate rupe, ducând la declanșarea de avalanşe de dimensiuni mici și izolat medii, riscul fiind **moderat (2)**. Sub 1800 m stratul de zăpadă are dimensiuni mai reduse, dar și aici sunt prezente acumulări mai însemnate pe văi. La suprasarcini, stratul ușor instabil de la suprafață poate aluneca peste zăpada mai veche și stabilizată, conducând la declanșarea de avalanșe mici și izolat medii pe pantele cu acumulări mai importante de zăpadă, riscul fiind **moderat (2)**.

**Munții Călimani – Bistriței – Ceahlău RISC MODERAT (2)**

La peste 1800 m, în partea superioară este un strat subțire instabil de până la 15-20 cm, iar în profunzime stratul este în general consolidat. Pe pantele adăpostite sunt depozite mai vechi de zăpadă, inclusiv troiene, iar în zona crestelor plăci de vânt. Riscul de declanșare a avalanșelor de dimensiuni în general mici va fi **moderat (2)**, fiind favorizat la supraîncărcări, când se pot rupe vechile plăci de vânt sau stratul superior și instabil poate fi rupt. Sub 1800 m altitudine stratul de zăpadă este stabilizat în mare parte și are dimensiuni mai reduse, cu excepția anumitor zone mai adăpostite, unde vântul a acumulat zăpada. Riscul declanșării avalanșelor în general mici, de la altitudini de 1500-1800 m va fi **moderat (2),** putând apărea mai ales la supraîncărcări pe pantele cu depozite mai consistente de zăpadă.

**Munții Vlădeasa-Muntele Mare RISC MODERAT (2)**

În partea superioară a stratului se regăsește un strat redus de zăpadă proaspătă care se va

menține pe fondul temperaturilor coborâte. Pe văi și îndeosebi pe versanții vestici și nordici întâlnim un strat mai consistent de zăpadă. Mai ales la supraîncărcări, pe pantele mai înclinate și pe văile cu depozite mai însemnate de zăpadă aflate la altitudini mai mari se pot declanșa unele avalanșe de dimensiuni mici, riscul de avalanşe fiind **moderat (2)**.

|  |  |  |
| --- | --- | --- |
| ***Masive:*** | ***PESTE 1800 m*** | ***SUB 1800 m*** |
| **FĂGĂRAŞ** | **RISC MARE (4)** | **RISC ÎNSEMNAT (3)** |
| **BUCEGI** | **RISC MARE (4)** | **RISC ÎNSEMNAT (3)** |
| **PARÂNG - ȘUREANU** | **RISC ÎNSEMNAT (3)** | **RISC MODERAT (2)** |
| **ȚARCU – GODEANU** | **RISC ÎNSEMNAT (3)** | **RISC MODERAT (2)** |
| **GRUPA NORDICĂ A CARPAȚILOR ORIENTALI (ZONA MUNȚILOR RODNEI)** | **RISC MODERAT (2))** | **RISC MODERAT (2)** |
| **GRUPA CENTRALĂ A CARPAȚILOR ORIENTALI (ZONA MUNȚILOR CĂLIMANI – BISTRIȚEI - CEAHLĂU)** | **RISC MODERAT (2))** | **RISC MODERAT (2)** |
| **VLĂDEASA-MUNTELE MARE** | **RISC MODERAT (2** | **RISC MODERAT (2** |

**RISC FOARTE MARE** ■ - instabilitatea stratului de zăpadă este generalizată. Chiar şi pe pantele puţin abrupte se pot produce spontan numeroase avalanşe de mari, adesea chiar foarte mari dimensiuni.

**RISC MARE** ■ -stratul de zăpadă este puţin stabilizat pe majoritatea pantelor suficient de înclinate. Declanşarea avalanşelor este probabilă chiar şi printr-o slabă supraîncărcare, pe numeroase pante suficient de înclinate. În anumite situaţii sunt de aşteptat numeroase declanşări spontane de avalanşe de dimensiuni medii şi adesea chiar mari.

**RISC ÎNSEMNAT** ■- pe numeroase pante suficient de înclinate stratul de zăpadă este mediu sau puţin stabilizat; declanşările sunt posibile chiar în condiţiile unei slabe supraîncărcări şi pe numeroase pante, mai ales pe cele descrise în buletin; în anumite situaţii sunt posibile unele declanşări spontane de avalanşe medii şi câteodată chiar avalanşe mari.

**RISC MODERAT** AA – declanşările de avalanşe sunt posibile mai ales la supraîncărcări mari şi pe unele pante suficient de înclinate ce sunt descrise în buletin. Nu sunt aşteptate declanşările spontane de avalanşe de mare amploare.

**RISC REDUS** ... - stratul de zăpadă este în general stabilizat pe majoritatea pantelor; declanşarea avalanşei este posibilă doar în cazul unei supraîncărcări mari a stratului de zăpadă de pe pantele înclinate. Spontan se pot produce doar curgeri sau avalanşe de mici dimensiuni.

***II. CALITATEA APELOR***

**Pe râurile interioare**

**A.P.M. Argeș** informează că la data de 08.03.2022, în jurul orei 05:00, s-a produs o poluare cu produs petrolier a râului Argeș la intrarea în staţia de epurare a municipiului Pitești aparţinând S.C. Apa Canal 2000 S.A. **Măsuri:** s-a intervenit pentru reţinerea produsului petrolier conform procedurilor societăţii, fiind evitată poluarea emisarului.

**A.P.M. Argeș** informează că la data de 24.02.2022 s-a produs o poluare a pârâului Geamăna în zona străzii Geamăna din municipiul Pitești în urma infiltrării de ape uzate menajere neepurate prin taluzul depozitului ecologic regional al S.C. Girexim Universal S.A. Albota. Rezultatele analizelor probelor de apă prelevate din canalul de deversare în pârâul Geamăna evidenţiază depășiri foarte mari faţă de limitele admise prin autorizaţia de gospodărire a apelor la azot total, fosfor total, CBO5, CCOCr, reziduu filtrabil uscat și materii totale în suspensie. Prin procesul verbal întocmit de A.B.A. Argeș-Vedea în data de 24.02.2022 au fost impuse societăţii măsuri de înlăturare a cauzelor și efectelor poluării. Având în vedere că în urma verificărilor din data de 06.03.2022 s-a constatat că S.C. Girexim Universal S.A. nu a îndeplinit măsurile impuse de A.B.A. Argeș-Vedea, societatea a fost sancţionată conform Legii Apelor nr. 107/1996.

Pe fluviul Dunărea și pe Marea Neagră nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

**Agenţia Naţională pentru Protecţia Mediului** informează că din rezultatele analizelor efectuate la data de 07.03.2022 în cadrul Reţelei Naţionale de Monitorizare nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). **Media zilnică de 50 µg/m3 pentru PM10** (pulberi în suspensie cu diametrul sub 10 microni) **a fost depășită la staţiile: IS-1** (municipiul Iași) și **CJ-5** (municipiul Dej)**.**

1. **În domeniul solului şi vegetaţiei**

**A.P.M. Bihor** informează telefonic că în după-amiaza zilei de 08.03.2022 s-a produs un incident în incinta firmei Gallasini S.R.L. din satul Sântion, comuna Borș, în care, în urma avarierii unui recipient de 1000 l cu acid fosforic alimentar concentrat, 900 l au fost deversați pe o suprafață betonată. O persoană a suferit arsuri și alte 3 persoane au acuzat simptome de amețeală. I.S.U. Crișana a izolat zona și a aplicat bentonită pe suprafața afectată. Nu au fost afectați factorii de mediu. Se va reveni cu informații.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE, TRANSPARENȚĂ ȘI IT